
           REPUBLIKA HRVATSKA
VISOKI TRGOVAČKI SUD REPUBLIKE HRVATSKE
                       Z A G R E B


U   I M E   R E P U B L I K E   H R V A T S K E

R J E Š E NJ E


Visoki trgovački sud Republike Hrvatske, u vijeću sastavljenom od sudaca Mirte Matić, predsjednice vijeća, Branke Šabarić Zovko, suca izvjestitelja i Maje Bilandžić, člana vijeća, u predstečajnom postupku nad dužnikom VOĆNJAK društvo s ograničenom odgovornošću za proizvodnju i usluge, Bjelovar, Matice Hrvatske 4/1, OIB 52871551229, MBS 030104368, kojeg zastupaju punomoćnici - odvjetnik Ivan Župan iz Zagreba i odvjetnica Melita Babić iz Bjelovara, odvjetnici iz Zajedničkog odvjetničkog ureda Ivan Župan i Melita Babić, odlučujući o dužnikovoj žalbi protiv rješenja Trgovačkog suda u Bjelovaru poslovni broj St-295/2017-22 od 21. studenoga 2017., u sjednici vijeća održanoj 13. prosinca 2017. 

r i j e š i o   j e

	Odbija se kao neosnovana dužnikova žalba i potvrđuje rješenje Trgovačkog suda u Bjelovaru poslovni broj St-295/2017-22 od 21. studenoga 2017.

Obrazloženje

Pobijanim u izreci označenim rješenjem odbačen je prijedlog dužnika za ponavljanje postupka, primjenom odredbe čl. 19. st. 8. Stečajnog zakona („Narodne novine“ broj 71/15 i 104/17) propisano da se u predstečajnom i stečajnom postupku ne može podnijeti prijedlog za ponavljanje postupka te je riješeno kao u izreci.

	Protiv tog rješenja žalbu je podnio dužnik zbog pogrešne primjene materijalnog prava, bitne povrede odredaba parničnog postupka i pogrešno utvrđenog činjeničnog stanja. 

U žalbi u bitnom navodi da je prvostupanjski sud tijekom donošenja pobijanog rješenja pretjerano i nedopušteno inzistirao na primjeni načela pretjeranog formalizma.
Predlaže preinačiti pobijano rješenje, podredno ukinuti i vratiti predmet prvostupanjskom sud na ponovan postupak.

	Odgovor na žalbu nije podnesen.

	Žalba nije osnovana.

Ispitavši pobijano rješenje sukladno odredbi čl. 381. i 365. st. 2. Zakona o parničnom postupku („Narodne novine“ broj: 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11, 148/11-pročišćeni tekst, 25/13, 28/13 i 89/14; dalje: ZPP) u vezi s čl. 10. SZ-a, u granicama razloga navedenih u žalbi, pazeći po službenoj dužnosti na bitne povrede odredaba postupka iz čl. 354. st. 2. t. 2., 4., 8., 9., 11., 13. i 14. ZPP-a i na pravilnu primjenu materijalnog prava, ovaj sud nalazi da je prvostupanjsko rješenje pravilno i zakonito.

Iz stanja spisa i obrazloženja pobijanog rješenja proizlazi da je podneskom zaprimljenim na sud 16. studenog 2017., dužnik predložio ponavljanje postupka ispitivanja tražbina odnosno postupka do donošenja rješenja o utvrđenim i osporenim tražbinama sukladno rješenju suda u ovom predmetu pod poslovnim brojem St-1339/2016-2 od 10. studenog 2016., kako bi se u ponovljenom postupku tražbine svih vjerovnika iznova utvrdile, sukladno relevantnom i pravno obvezujućem shvaćanju Visokog trgovačkog suda Republike Hrvatske, iskazanom u rješenju poslovni broj Pž-2927/2017 od 27. lipnja 2017.

Sud je dužnikov prijedlog za ponavljanje postupka odbacio budući da isti nije dopušten.

Odredbom čl. 19. st. 8. SZ-a propisano da se u predstečajnom i stečajnom postupku ne može podnijeti prijedlog za ponavljanje postupka.

	Prvostupanjski je sud pravilno odbacio kao nedopušten dužnikov prijedlog za ponavljanje postupka, uz pravilnu primjenu odredbe čl. 19. st. 8. SZ-a.

	Žalbenim navodima dužnik nije doveo u sumnju pravilnost i zakonitost pobijanog rješenja. 

	Slijedom navedenog, valjalo je na temelju čl. 380. t. 2. ZPP-a, u vezi s čl. 10. SZ-a, žalbu odbiti kao neosnovanu i potvrditi pobijano rješenje. 

Zagrebu, 13. prosinca 2017.

Predsjednica vijeća
Mirta Matić, v. r.

Za točnost otpravka – ovlašteni službenik
Brankica Curman

